钦定古今图书集成/历象汇编/庶征典/第165卷 > 周
## 钦定古今图书集成/历象汇编/庶征典/第165卷 > 周

### 武王十三年有火流为赤乌

按《尚书中候》：“周天子发，渡孟津，火自上复于下，至于
王屋，流为乌，其色赤，其声魄云。”

### 成王十八年凤凰见

按《史记周本纪》不载。　按《竹书纪年》十八年，“凤凰见，
遂有事于河。”

### 襄王八年六鹢退飞过宋都

按《春秋》，鲁僖公十六年：春正月戊申朔，陨石于宋。五
六鹢退飞过宋都。　按《左传》，六鹢退飞过宋都，风也。
周内史叔兴聘于宋，宋襄公问焉，曰：“‘是何祥也？吉凶
焉在’？对曰：‘今兹鲁多大丧，明年齐有乱。君将得诸侯
而不终。退而告人曰：‘君失问’’。”是阴阳之事，非吉凶所
生也。吉凶由人，吾不敢逆君故也。　按《公羊传》，是月
者何？“仅逮是月也。何以不日？晦日也。晦则何以不言
晦？《春秋》不书晦也。朔有事则书，晦，虽有事不书。曷为
先言六而后言鹢？六鹢退飞，记见也。视之则六，察之
则鹢，徐而察之则退飞。五石。六鹢何以书？记异也。外
异不书，此何以书？为王者之后，记异也。”　按《穀梁传》：
“是月也，决不日而月也。六鹢退飞过宋都，先”数。聚，辞
也。自，治也。子曰：“石，无知之物，鹢，微有知之物。石无知，
故日之。鹢微有知之物，故月之。君子之于物，无所苟
而已。石鹢且犹尽其辞，而况于人乎？故五石六鹢之
辞不设，则王道不亢矣。民所聚曰都。”

### 敬王三年鲁有鸲鹆来巢

按《春秋》鲁昭公二十五年，“有鸲鹆来巢。”　按《左传》，书
所无也。师己曰：“异哉！吾闻文武之世，童谣有之曰：‘鸲
之鹆之，公出辱之。鸲鹆之羽，公在外野，往馈之马。鸲
鹆跦跦，公在干侯。征褰与襦。鸲鹆之巢，远哉遥遥，稠
父丧劳，宋父以骄。鸲鹆鸲鹆，往歌来哭’。”童谣有是，今
鸲鹆来巢，其将及乎。　按《公羊传》何以书？记异也。何
异尔？非中国之禽也，宜穴，又巢也。　按《穀梁传》：“一有
一亡曰有。”来者，来中国也。鸲鹆穴者而曰巢。或曰，增
之也。

按：《汉书五行志》，昭公二十五年“夏，有鸲鹆来巢。”刘歆
以为羽虫之孽，其色黑，又黑祥也。视不明，听不聪之
罚也。刘向以为，有蜚有蜮，不言来者，气所生，所谓眚
也；鸲鹆言来者，气所致，所谓祥也。鸲鹆，外国穴藏之
禽，来至中国，不穴而巢，阴居阳位，象季氏将逐昭公，
去宫室而居外野也。鸲鹆白羽，旱之祥也。穴居而好
水，黑色，为主急之应也。天戒若曰，既失众，不可急暴，
急暴，阴将持节，阳以逐尔，去宫室而居外野矣。昭不
寤，而举兵围季氏，为季氏所败，出奔于齐，遂死于外
野。董仲舒《指略》同。

敬王　　　年，有隼集于陈廷而死，楛矢贯之。
按《春秋》不书。　按《汉书五行志》，《史记》，鲁哀公时，有隼
集于陈廷而死，楛矢贯之，石砮，长尺有咫。陈闵公使
使问仲尼，仲尼曰：“隼之来远矣。昔武王克商，通道百
蛮，使各以方物来贡。肃慎贡楛矢、石砮，长尺有咫。先
王分异姓以远方职，使毋忘服，故分陈以肃慎矢。”试
求之故府，果得之。刘向以为“隼近黑祥”，贪暴类也。矢
贯之，近射妖也。“死于廷”，国亡表也。象陈眊乱，不服事
周，而行贪暴，将致远夷之祸，为所灭也。是时中国齐、
晋、南夷、吴、楚为强，陈交晋不亲，附楚不固，数被二国
之祸。后楚有白公之乱，陈乘而侵之，卒为楚所灭。